# **УСЛОВИЯ**

**ЗА ИЗГОТВЯНЕ НА ПРЕДЛОЖЕНИЯ ЗА УЧАСТИЕ В ПРОЦЕДУРАТА ЗА ВЪЗЛАГАНЕ НА ОБЩЕСТВЕНА ПОРЪЧКА ЧРЕЗ ПУБЛИЧНА ПОКАНА ПО РЕДА НА ГЛАВА ОСМА „А” ОТ ЗОП** **ЗА ДОСТАВКА НА ГОРИВА И МАСЛА ЗА НУЖДИТЕ НА АВТО-ТРАКТОРНИЯ ПАРК НА ПГЗ „СТЕФАН ЦАНОВ”**

**І. ПРЕДМЕТ НА ОБЩЕСТВЕНАТА ПОРЪЧКА:**

# 

Доставка на горива и масла, осъществена чрез покупка на бензин А-95Н, дизелово гориво и моторни масла за нуждите на авто-тракторния парк на ПГЗ „Стефан Цанов”.

Горивата да отговарят на Наредбата за изискванията за качеството на течните горива, условията, реда и начина за техния контрол, приета с ПМС №156 от 15.07.2003 година.

Покупката ще се извършва по местонахождението на бензиностанциите на изпълнителя.

Срок за изпълнение: 12 (дванадесет) месеца, считано от датата на сключване на договора.

#### ІІ. СТОЙНОСТ НА ПОРЪЧКАТА

#### Стойността на поръчката е не повече от 35 000 (тридесет и пет хиляди лева) лв., без ДДС. Стойността на поръчката е приблизителна и е получена от действително изразходената сума за горива от ПГЗ „Стефан Цанов” през 2014 година.

**IІІ. ОБЩИ ИЗИСКВАНИЯ КЪМ УЧАСТНИЦИТЕ**

1. В процедурата за възлагане на обществената поръчка може да участва всяко българско или чуждестранно физическо или юридическо лице, както и техни обединения.

2. В случай, че участникът участва като обединение/сдружение/консорциум, договорът между лицата, участващи в последното, следва да отговаря на следните изисквания:

* да е нотариално заверен;
* да е посочен възложителя и предмета на процедурата, за която се обединяват;
* да е определен водещ съдружник;
* да е определен представляващ /представител на обединението/сдружението/ консорциума, който ще подписва документите от името на обединението/;
* да е отразено, че всички съдружници носят заедно и поотделно отговорност за изпълнението на договора;
* да е отразено, че всички съдружници са длъжни да останат в обединението за целия период за изпълнение на договора;
* да е отразено, че не може да бъдат приемани други съдружници в обединението по време на изпълнението на договора.

Когато не е приложен договор за създаване на обединение/сдружение/консорциум, или в приложения договор липсват клаузи, гарантиращи изпълнението на горепосочените условия или състава на обединението се е променил след подаването на офертата – участникът ще бъде отстранен от участие в процедурата за възлагане на настоящата обществена поръчка.

3. Административни изисквания:

а) Участникът да не е осъден с влязла в сила присъда, освен ако е реабилитиран:

* за престъпление против финансовата, данъчната или осигурителната система, включително изпиране на пари, по чл. 253 - 260 от Наказателния кодекс;
* за подкуп по чл. 301 - 307 от Наказателния кодекс;
* за участие в организирана престъпна група по чл. 321 и 321а от Наказателния кодекс;
* за престъпление против собствеността по чл. 194 - 217 от Наказателния кодекс;
* за престъпление против стопанството по чл. 219 - 252 от Наказателния кодекс;
* за престъпление по чл.108а от Наказателния кодекс – при възлагане на обществени поръчки по чл.3, ал.2 от ЗОП.

б) Участникът да не е обявен в несъстоятелност.

в) Участникът да не е в производство по ликвидация или се намира в подобна процедура съгласно националните закони и подзаконови актове.

г) Участникът да не е в открито производство по несъстоятелност, или да не е сключил извънсъдебно споразумение с кредиторите си по смисъла на чл. 740 от Търговския закон, а в случай че участникът е чуждестранно лице – да не се намира в подобна процедура съгласно националните закони и подзаконови актове, включително когато неговата дейност е под разпореждане на съда, или участникът да не е преустановил дейността си.

д) Участникът да не е лишен от правото да упражнява определена професия или дейност съгласно законодателството на държавата, в която е извършено нарушението, включително за нарушения, свързани с износа на продукти в областта на отбраната и сигурността.

е) Участникът да не е виновен за неизпълнение на задължения по договор за обществена поръчка, включително по отношение на сигурността на информацията и сигурността на доставките в поръчки по чл.3, ал.2 от ЗОП, доказано от възложителя с влязла в сила съдебно решение.

ж) Участникът да няма задължения по смисъла на чл. 162, ал. 2, т. 1 от Данъчно-осигурителния процесуален кодекс към държавата и към община, установени с влязъл в сила акт на компетентен орган, освен ако е допуснато разсрочване или отсрочване на задълженията, или да няма задължения за данъци или вноски за социалното осигуряване съгласно законодателството на държавата, в която участникът е установен;

з) Участникът да няма наложено административно наказание за наемане на работа на незаконно пребиваващи чужденци през последните до 5 години.

и) Участникът да не е осъден с влязла в сила присъда за престъпление по чл.313 от Наказателния кодекс във връзка с провеждане на процедури за възлагане на обществени поръчки.

*Забележка:*

*Когато участниците са юридически лица, изискванията на чл.47, ал. 1, т. 1 и ал. 2, т. 2 и т. 5 от ЗОП, се прилагат, както следва:*

* *при събирателно дружество - за лицата по чл. 84, ал. 1 и чл. 89, ал. 1 от Търговския закон;*
* *при командитно дружество - за лицата по чл. 105 от Търговския закон, без ограничено отговорните съдружници;*
* *при дружество с ограничена отговорност - за лицата по чл. 141, ал. 2 от Търговския закон, а при еднолично дружество с ограничена отговорност - за лицата по чл. 147, ал. 1 от Търговския закон;*
* *при акционерно дружество - за овластените лица по чл. 235, ал. 2 от Търговския закон, а при липса на овластяване - за лицата по чл. 235, ал. 1 от Търговския закон;*
* *при командитно дружество с акции - за лицата по чл. 244, ал. 4 от Търговския закон;*
* *при едноличен търговец - за физическото лице - търговец*
* *във всички останали случаи, включително за чуждестранните лица - за лицата, които представляват участника;*
* *в посочените по-горе случаи - и за прокуристите, когато има такива; когато чуждестранно лице има повече от един прокурист, декларацията се подава само от прокуриста, в чиято представителна власт е включена територията на Република България, съответно територията на държавата, в която се провежда процедурата при възложител по чл. 7, т. 2 от ЗОП.*

й) Не могат да участват в процедура за възлагане на обществена поръчка участници:

* при които лицата по ал.4 на чл.47 от ЗОП са свързани лица с възложителя или със служители на ръководна длъжност в неговата организация;
* които са сключили договор с лице по чл.21 или чл.22 от Закона за предотвратяване и установяване на конфликт на интереси.

За обстоятелствата по чл. 47, ал.1 и ал.2 от ЗОП, когато участникът е юридическо лице, е достатъчно подаване на декларация от едно от лицата, които могат самостоятелно да го представляват.

*Забележка:*

*Когато участникът предвижда участието на подизпълнители при изпълнение на поръчката, изискванията на чл.47,* ал.1 и ал.2  *от ЗОП се прилагат и за подизпълнителите.*

*Участникът ще бъде отстранен от участие, ако не отговаря на някое от горните изисквания.*

4. Възлагането на работи на подизпълнители е допустимо само, ако участникът приеме, че отговаря за действията, бездействията и работата на посочените подизпълнители като за свои действия, бездействия и работа.

5. Лице, което участва в обединение или е дало съгласие и фигурира като подизпълнител в офертата на друг участник, не може да представя самостоятелна оферта.

6. В процедура за възлагане на обществена поръчка едно физическо или юридическо лице може да участва само в едно обединение.

7.Участниците са длъжни да спазват сроковете и условията, посочени в публичната покана и документацията за участие в процедурата за възлагане на обществената поръчка.

8. Участниците в процедурата представят оферта за цялата поръчка.

9. Разходите, свързани с изготвянето и подаването на офертите са за сметка на участника. Възложителят не участва в тези разходи, независимо от начина на провеждане и изхода на процедурата. Участниците не могат да имат претенции и да изискват от възложителя възстановяване на направените от тях разходи.

10. Участниците участват в процедурата, чрез лица, които ги представляват по закон или имат изрично, нотариално заверено пълномощно за участие в процедурата.

**11. Участникът трябва да има свои или наети бензиностанции на територията на гр. Кнежа.**

с непрекъснат режим на работа и възможност за доставка чрез предоставяне от изпълнителя на карти за безналично плащане, без заплащане при транзакция, за зареждане на моторните превозни средства.

**IV. общи Изисквания към документите**

1. Документите и данните в офертата се подписват само от лица с представителни функции по закон и/или упълномощени за това лица. Във втория случай се изисква да се представи нотариално заверено пълномощно за изпълнението на такива функции.

2. Всички документи, свързани с офертата, следва да бъдат на български език. Ако в офертата са включени документи и референции на чужд език, те следва да са придружени със заверен превод на български език.

3.По офертата не се допускат никакви вписвания между редовете, изтривания или корекции.

4. В случаите, когато Възложителят не изисква изрично оригинал на документ, участникът може да представи копие от същия, заверен от лицето с представителна власт и подпечатано с печата на участника.

*Забележка:**Когато участник представя заверено от него копие от документи е необходимо при поискване от комисията да представи оригиналите или нотариално заверени копия от тях за сравнение.*

5. Документацията за участие в процедурата се получава от интернет страницата на ПГЗ „Стефан Цанов” – Кнежа: www.pgzemedelie.weeblу.com.

6. Не се приемат за участие в процедурата и се връщат незабавно на участниците оферти, които са представени след изтичане на крайния срок за получаване или в незапечатан или скъсан плик.

**V. Указания за подготовка на офертите**

**V.І. Съдържание на офертата:**

1. Оферта с подпис и печат на участника – попълва се Образец № 1;

2. Представяне на участника – попълва се Образец № 2;

3. Копие от документа за регистрация или единен идентификационен код съгласно чл. 23 от Закона за търговския регистър, когато участникът е юридическо лице или едноличен търговец; копие от документа за самоличност, когато участникът е физическо лице;

4. Доказателства за техническите възможности и/или квалификация на изпълнителя:

*-* Декларация, съдържаща актуален списък на собствени или наети бензиностанции на територията на гр. Кнежа, даващи възможност за зареждане с карти за безналично плащане (Образец № 3);

- Валидни копия на сертификати/удостоверения и/или други документи (в срока на тяхната валидност), издадени от акредитирани институции или агенции за управление на качеството, удостоверяващи съответствието на горивата със съответните спецификации или стандарти за необходимото качество, съгласно Наредбата за изискванията за качеството на течните горива, условията, реда и начина на техния контрол, включително декларации за съответствие и анализни свидетелства на предлаганите горива или други еквивалентни документи.

5. Декларация за отсъствие на обстоятелствата по чл. 47, ал. 1 от ЗОП (Образец № 4);

6. Декларация за отсъствие на обстоятелствата по чл. 47, ал. 2 от ЗОП (Образец № 5);

7. Декларация за отсъствие на обстоятелствата по чл. 47, ал. 5 от ЗОП (Образец № 6);

8. Декларация за ползване на подизпълнители - в случай, че участникът предвижда такива, както и вида на работите, които ще извършват, и дела на тяхното участие (Образец № 7).

9. Техническо предложение – Образец № 8;

10. Декларация от участника, че е запознат с всички обстоятелства свързани с обществената поръчка – Образец № 9.

11. Проект на договор за възлагане на обществена поръчка (Образец № 10) - не се попълва, но се парафира (подписва се на всяка страница) и се полага печат;

12. Ценово предложение (Образец № 11);

13. Списък на документите, съдържащи се в офертата, подписан от участника – Образец №12

**V.ІІ. Общи указания**

1. При изготвяне на офертата всеки участник трябва да се придържа точно към обявените от Възложителя условия.

2. До изтичане на срока за получаване на офертите, всеки участник може да промени, допълни или оттегли офертата си.

3. Когато участникът цитира, декларира и използва документи, изискуеми съгласно настоящата документация е необходимо при поискване от комисията, разглеждаща офертите да представи същите в оригинал или нотариално заверени копия от тях. Комисията може по всяко време да проверява заявените от участниците данни, да изисква от тях разяснения, както и допълнителни доказателства за данни.

**V.ІІІ. Подаване на офертата**

Офертата се подава в запечатан, непрозрачен плик от участника или от упълномощен от него представител лично или по пощата с препоръчано писмо с обратна разписка на адрес:

**Професионална гимназия по земеделие „Стефан Цанов”**

**гр. Кнежа, ул. „Марин Боев”, № 5**

**п.к. 5835**

Върху плика с офертата се изписва: Оферта за участие в обществена поръчка с предмет: „Доставка на горива и масла, осъществена чрез покупка на бензин А-95Н, дизелово гориво и моторни масла за нуждите на авто-тракторния парк на ПГЗ „Стефан Цанов”.

Адресът на участника следва да бъде написан на български език, ако същият е в страната или с латински букви, ако е в чужбина, но задължително с печатни букви.

Върху плика участникът посочва адрес за кореспонденция, телефон и по възможност факс и електронен адрес.

При приемане на офертата върху плика се отбелязват поредният номер, датата и часът на получаването и посочените данни се записват във входящ регистър, за което на приносителя се издава документ.

Не се приемат за участие в процедурата и се връщат незабавно оферти, които са представени след изтичане на крайния срок за получаване.

**V.ІV. Срок за предаване на офертите**

1. Офертите трябва да бъдат получени от ВЪЗЛОЖИТЕЛЯ на посочения по-горе адрес, до 16:00 часа на **09.04.2015 г.**

2. Не се приемат оферти в незапечатан плик или такъв с нарушена цялост. Такава оферта се връща на участника и това се отбелязва в регистъра.

**V.V. Срок на валидност на офертите**

1. Срокът на валидност на офертите е 90 (деветдесет) календарни дни, считано от крайния срок за получаване на офертите.

Оферта с по-малък срок на валидност ще бъде отхвърлена от ВЪЗЛОЖИТЕЛЯ, като не съответстваща на изискванията.

2. Възложителят може да изиска от класираните участници да удължат срока на валидност на офертите си до момента на сключване на договора за обществена поръчка.

**VІ. ГаранциЯ**

1. Възложителят определя гаранция за изпълнение на договора в размер на 3 (три) процента от стойността на поръчката, вносима в касата или по следната банкова сметка на ПГЗ „Стефан Цанов”: BG75UNCR76303100112294, BIC: UNCRBGSF, банка Уникредит Булбанк гр. Кнежа.

2. Гаранцията се представят в една от следните форми: парична сума или банкова гаранция. Участникът, определен за изпълнител на обществената поръчка, представя банковата гаранция или платежния документ за внесената по банков път гаранция за изпълнение на договора при неговото сключване.

3. Условията и сроковете за задържане или освобождаване на гаранцията за изпълнение се уреждат в договора за възлагане на обществената поръчка.

**VII. Разглеждане на офертите**

1. Разглеждането на офертите ще се проведе на **14.04.2015 година в 13:00 часа,** в сградата на ПГЗ „Стефан Цанов” – Кнежа, ул. „Марин Боев”, № 5.

2. Получаването, разглеждането и оценката на офертите се извършва от длъжностни лица, определени от възложителя, съгласно Глава осма „а” от Закона за обществените поръчки.

3. Комисията предлага за отстраняване от процедурата участник:

* за когото са налице обстоятелствата по чл. 47, ал. 1, ал.2 и ал. 5 от ЗОП;
* който е представил оферта, която не отговаря на предварително обявените условия на възложителя.

4. Когато офертата на участник съдържа предложение с числово изражение, което подлежи на оценяване и е с повече от 20 на сто по-благоприятно от средната стойност на предложенията на останалите участници по същия показател за оценка, комисията трябва да изиска от него подробна писмена обосновка за начина на неговото образуване. Комисията определя разумен срок за представяне на обосновката, който не може да бъде по-кратък от три работни дни от получаване на искането за това.

**VІІІ. КРИТЕРИИ ЗА ОПРЕДЕЛЯНЕ НА ИЗПЪЛНИТЕЛ**

**„Най-ниска цена”**

За изпълнител се определя участникът, предложил най-ниска цена за видовете горива, формирана от включената процентна отстъпка спрямо продажната цена на дребно на литър. При наличие на двама или повече кандидати, предложили еднакви най-ниски цени за видовете горива и еднакви проценти отстъпки за тях, председателят на комисията ще определи участника на първо място чрез жребий.

**ІX. СКЛЮЧВАНЕ НА ДОГОВОР**

Възложителят сключва писмен договор с участника, определен за изпълнител.

Договорът за обществена поръчка съответства на приложения в документацията проект, допълнен с всички предложения от офертата на участника, въз основа на които е определен за изпълнител.

При сключване на договор, определеният изпълнител представя документи, издадени от компетентен орган, за удостоверяване липсата на обстоятелствата по чл.47, ал.1, т.1 и декларация/и за липсата на обстоятелствата по чл.47, ал.5 от ЗОП - Образец № 6.

**Х. ЕТИЧНИ КЛАУЗИ**

1. Всеки опит на участник да се сдобие с поверителна информация, да сключи незаконно споразумение с конкуренти или да окаже влияние върху длъжностните лица или възложителя по време на процеса на разглеждане, оценяване и класиране на офертите може да доведе до отстраняване на участника от процедурата или до административни наказания.

2. Когато предлага оферта, участникът трябва да не е повлиян от възможен конфликт на интереси и да няма равностойни взаимоотношения в тази връзка с други участници в процедурата за възлагане на обществената поръчка или страни, ангажирани в проекта. Ако по време на изпълнение на договора възникне такава ситуация, изпълнителят трябва незабавно да уведоми възложителя.

3. Изпълнителят трябва да действа във всеки един момент професионално, безпристрастно и в съответствие с кодекса за етично поведение на професията си. Той трябва да се въздържа от всякакви публични изявления във връзка с изпълнението на договора, проекта като цяло или услугите, направени без предварителното одобрение на възложителя.

4. Изпълнителят не може да ангажира възложителя с дейност, без предварителното писмено съгласие на последния.

5. Изпълнителят не може да приема други плащания във връзка с договора, освен тези, описани в самия договор.

6. Изпълнителят и неговите служители не трябва да упражняват каквато и да било дейност или да получават облага, която е в разрез с техните задължения към възложителя.

7. Изпълнителят и неговите служители са задължени да запазят професионална тайна за целия срок на договора, както и след неговото завършване. Всички доклади и документи, изготвени или получени от изпълнителя, са конфиденциални.

8. Изпълнителят ще се въздържа от всички взаимоотношения, които могат да компрометират неговата независимост или независимостта на служителите му.

**ХІ. ДРУГИ**

За нерегламентираните в настоящите указания и документацията за участие условия по провеждането на процедурата, се прилагат разпоредбите на Закона за обществените поръчки и подзаконовите нормативни актове, свързани с прилагането му, както и приложимите национални и международни нормативни актове, съобразно с предмета на поръчката.